b"\n_START_ARTICLE_\nJakobs protoevangelium\n_START_PARAGRAPH_\nJakobs protoevangelium eller Jakobs barneevangelium er et apokryft evangelium som forteller om under rundt Jesu f\xc3\xb8dsel, jomfru Marias f\xc3\xb8dsel og liv. Skriftet er den eldste kjente forekomsten av fortellingene om Anna, Marias mor og grunnlag for helgenlegendene knyttet til henne og til Maria, og har slik \xc2\xabhatt stor betydning i kirkehistorien\xc2\xbb. _NEWLINE_Evangeliet er antagelig skrevet mellom \xc3\xa5r 150 og 200. Det eldste kjente manuskriptet har tittelen Marias f\xc3\xb8dsel. Jakobs \xc3\xa5penbaring. Tittelen Jakobs protoevangelium ble etablert i l\xc3\xb8pet av 1500-tallet, i den latinske formen Protoevangelium Jacobi. Den Jakob det er tale om er Jesu bror, og han opptrer ogs\xc3\xa5 som jeg-person i evangeliet. _NEWLINE_Teksten best\xc3\xa5r av 24 kapitler og en avslutning. De \xc3\xa5tte f\xc3\xb8rste kapitlene skildrer Anna, Joakim og Marias f\xc3\xb8dsel. Den neste tredjedelen skildrer bebudelsen, budskapet til Josef, og deres familieetablering. Den tredje delen skildrer f\xc3\xb8dselen, Herodes' drap p\xc3\xa5 guttebarn og under rundt dette._NEWLINE_Innholdet i dette skriftet, og i andre barndomsevangelier som Tomas' barneevangelium, ble p\xc3\xa5 700/800-tallet samlet i en utbrodert legendeform i Pseudo-Matteus\xe2\x80\x99 evangelium._NEWLINE_En oversettelse av Einar Thomassen ble utgitt i samlingen Apokryfe evangelier i serien Verdens Hellige Skrifter i 2001."